Jose Herrera – Ministru għall-Iżvilupp Sostenibbli, l-Ambjent u t-Tibdil fil-Klima L-istatistika turi li hemm kważi miljun persuna ta' dixxendenza Maltija li tgħix barra minn art twelidha. Hu fatt magħruf li l-akbar porzjon minn dawn in-nies jgħixu fl-Awstralja. Minħabba f'hekk, politiċi u nies prominenti Maltin ilhom snin iħossu li huwa d-dover tagħhom li jaraw kif jagħmlu biex almenu darba waħda, waqt li jkunu qed jokkuppaw tali kariga, iżuru lill-Maltin tal-Awstralja. Naraw għalhekk li matul dawn l-aħħar 20 sena tista' tgħid il-presidenti, prim ministri u isqfijiet Maltin kollha ħadu l-okkażjoni sabiex jagħmlu żjara simili. Kien pjaċir u opportunità għalija u għall-mara tiegħi li nakkumpanjaw lill-President Marie-Louise Coleiro Preca u lis-Sur Edgar Preca fiż-żjara li huma għamlu dan l-aħħar fl-Awstralja. Fil-fatt, jien u l-mara tiegħi ngħaqadna mal-President f'Sydney, fl-Istat ta' New South Wales, ftit ġranet wara li hija kienet diġà bdiet iż-żjara tagħha. Wara li żorna dan l-Istat, inżilna Melboure, fl-Istat ta' Victoria. Il-ħidma politika tiegħi matul dawn l-aħħar għoxrin sena impenjatni f'ħafna xogħol u vjaġġi barra mill-pajjiż. Madankollu, ngħid li din iż-żjara fl-Awstralja, fejn kelli l-opportunità niltaqa' ma' daqstant nies ta' dixxendenza Maltija, ħalliet l-akbar impatt fuqi. Bħal kulħadd kont ilni nisma' li fl-Awstralja hemm popolazzjoni ġmielha ta' Maltin – waħda li kważi tissupera dik ta' Malta nnifisha. Ngħid is-sewwa, kont naħseb li din l-asserzjoni kienet xi ftit jew wisq esaġerata imma għall-kuntrarju skoprejt li tabilħaqq hu minnu li għad hawn eluf kbar ta' nies li għadhom jidentifikaw ruħhom bħala Maltin u li, iktar minn hekk, huma kburin b'din ir-rabta. Ma' dawn il-Maltin tal-Awstralja ma jgħoddux biss dawk li kienu twieldu Malta, li llum dawn bdew jonqsu ġmielhom, imma jgħoddu wliedhom u wlied uliedhom ukoll. Kont ferm sorpriż meta nnutajt li anke dawn tal-aħħar baqgħu jqisu lilhom infushom bħala etnikament u kulturalment Maltin, tant li fil-maġġoranza tagħhom baqgħu jgħarfu u jitkellmu l-ilsien Malti. Matul din iż-żjara, fil-preżenza tal-Kummissarju Għoli Malti fl-Awstralja l-E.T. Carmel Muscat, kelli l-okkażjoni wkoll li niltaqa' ma' numru ta' politiċi u mexxejja Awstraljani, notevolment Don Harwin – Speaker tal-Kamra fi ħdan il-Parlament tal-Istat ta' New South Wales; il-Ministru John Ajaka, responsabbli għall-multikulturaliżmu; is-Segretarju Ġenerali l-ġdida tal-Partit Laburista ta' New South Wales Kaila Murnain; s-Segretarju Parlamentari John Sidoti, responsabbli mit-trasport pubbliku; id-Deputat Parlamentari min-naħa tal-Oppożizzjoni, Jodi Mc Kay; u l-Ministru tal-Itat ta' Victoria, Robin Scott, responsabbli mill-finanzi u l-multikulturaliżmu, fost oħrajn. Minn dawn in-nies skoprejt ir-rispett li dawn il-Maltin tal-Awstralja jgawdu hawnhekk u għaraft il-kontribut siewi li huma taw lil dan il-pajjiż. Kelli l-okkażjoni li niltaqa' wkoll ma' ħafna mexxejja ta' għaqdiet u istituzzjonijiet immexxija mill-Maltin. Fosthom iltqajt mas-Sur Victor Borg, Chairman tal-Management Bord tar-Rosary Home, u Sister Doris Falzon li hija l-amministratriċi ta' din id-dar; is-Sur Benedict Soler, President tal-Malta Australians Assoċiation, u s-Sur George Salloum, President tal-istazzjon tar-radju 92.3ZZZ, fost oħrajn. Dawn tambruli fuq l-għatx li jkollhom il-Maltin tal-Awstralja li tabilħaqq iżuruhom il-mexxejja Maltin minħabba li huma għadhom jidentifikaw ruħhom bħala tali. Fil-fatt, l-apprezzament ta' dawn il-Maltin għaż-żjara tal-President stajt inħossu u nesperjenzah meta ltqajt ma' mijiet kbar minn dawn in-nies fid-diversi laqgħat li jiena kelli ppreparati. Jiena mort l-Awstralja biex inwassal il-messaġġ tal-Gvern Malti, li huwa jinteressah minn din il-faxxa tal-Maltin u Għawdxin u jrid ikun jaf kif inhuma mexjin. Hawn jien nista' faċilment nirrapporta li l-Maltin t'hemmhekk illum huma ferm integrati fis-soċjetà Awstraljana, huma ferm rispettati, imxew ferm 'il quddiem u taw isem tajjeb lil pajjiżna. Min-naħa tiegħi spjegajtilhom kemm hi differenti Malta tal-lum minn dik ta' 50, 60 sena ilu, meta bosta minn dawk preżenti kellhom kontra qalbhom jitbiegħdu minn xtutna u l-qraba tagħhom biex jfittxu ħajja aħjar għalihom u għal uliedhom minħabba problemi ekonomiċi kbar. Finalment, għarrafthom li Malta tal-lum hija pajjiż ekonomikament b'saħħitu, mimli opportunitajiet u meqjus fost l-aqwa fl-Ewropa.